সাপের প্রতি তাঁর যে আলাদা আকর্ষণ রয়েছে, এমন কোনও খবর নেই। কিন্তু বিরোধীদের আক্রমণ করতে গিয়ে তিনি যে ঝুলি থেকে সাপও বার করতে পারেন, তার প্রমাণ পাওয়া গেল বুধবার কলকাতা পুরসভার মাসিক অধিবেশনে। যেখানে বামেদের সাপের সঙ্গে তুলনা করে বসলেন মেয়র শোভন চট্টোপাধ্যায়! একজন পেশাদার সর্প বিশেষজ্ঞের মতোই জানালেন, খোলস দেখেই বলে দেওয়া যায়, সাপ কোন জাতের!
বামেদের বিঁধে মেয়র বলেন, ‘‘সাপ চলে যায়। কিন্তু খোলস ছেড়ে যায়। কিন্তু সর্প বিশেষজ্ঞেরা খোলস দেখেই বুঝতে পারেন যে, সেই সাপ কোন জাতের! গত ৩৫ বছরে আমিও অনেক দেখেছি!’’ স্বাভাবিকভাবেই মেয়রের এই মন্তব্যের পরে বিরোধীরা তুমুল শোরগোল শুরু করেন। কিন্তু তাতেও মেয়র নিজের বক্তব্যে অনড় থেকেছেন। অধিবেশনের পরে সাংবাদিক বৈঠকেও একই কথা বলেছেন তিনি। তবে শোভন জানলে খুশি হবেন, পেশাদার সর্প বিশেষজ্ঞেরা জানাচ্ছেন, মেয়র একদম ঠিক কথাই বলেছেন। তাঁরা অবশ্য কোনও রাজনৈতিক বিতর্কে ঢুকতে চাননি। ‘বিতর্কিত’ সর্প বিশেষজ্ঞ দীপক মিত্র বলেন, ‘‘সাপের খোলস দেখলে একদমই বলে দেওয়া যায় সাপটি কোন জাতের। বা সেটি বিষধর কি না। তবে তার জন্য দক্ষতা প্রয়োজন!’’
এদিন প্রশ্নোত্তর পর্বে বাম কাউন্সিলর রত্না রায় মজুমদারের একটি প্রশ্নের উত্তর দিতে উঠেই মেয়র ওই মন্তব্য করেন। এখানেই থেমে না থেকে মেয়র অভিযোগ করেন, বাম আমলে রত্না বরো চেয়ারম্যান থাকাকালীন বেহালায় পুকুর বুজিয়ে বহুতল উঠেছে। কিন্তু অনেকবার রত্নার কাছে আর্জি জানিয়েও কোনও লাভ হয়নি। মেয়রের অভিযোগ অস্বীকার করে রত্না বলেন, ‘‘মেয়র ইচ্ছাকৃতভাবে অসত্য দাবি করছেন!’’ বামেদের আরেক কাউন্সিলর চয়ন ভট্টাচার্য বলেন, ‘‘আসলে মেয়র এখন সব প্রশ্নকেই সাপের মতোই ভয় পাচ্ছেন!’’
প্রসঙ্গত, এদিন শুরুর থেকেই আক্রমণাত্মক ভঙ্গিতে ছিলেন শোভন। অধিবেশনের শুরুর দিকে একাধিক মেয়র পারিষদ অনুপস্থিত থাকায় মেয়রই অধিকাংশ প্রশ্নের উত্তর দেন। বিরোধীরা তা নিয়ে প্রশ্ন তুললে শোভন বলেন, ‘‘মেয়রই তো দফতর বণ্টন করেন সহকর্মীদের মধ্যে। তাই আমি উত্তর দিলেই তো হল।’’
তবে শাসকদলের কাউন্সিলরদের একাংশ জানাচ্ছেন, এদিন বিরোধীদের আক্রমণ করতে গিয়ে শালীনতার গণ্ডি ডিঙিয়েছেন মেয়র পারিষদ (নিকাশি) তারক সিংহ। রত্নার আরেকটি প্রশ্নের উত্তর দেওয়ার সময় তারক বলেন, ‘‘রত্নাদেবীর মাথার চিকিৎসার দরকার আছে!’’ তারকের এই মন্তব্য নথিভুক্ত করা যাবে না বলে প্রতিবাদ জানান বামেরা। চেয়ারপার্সন মালা রায় তাঁদের আশ্বাস দেন, ওই অংশ অধিবেশনের কার্যবিবরণী থেকে বাদ দেওয়া হবে। পরে চয়ন বলেন, ‘‘শালীনতার সীমা ছাড়িয়ে গিয়েছেন তারক! এটা আসলে তৃণমূলেরই সংস্কৃতি।’’